## Obvezatne upute OLS-VI o odustanku od kandidature za izbor članova predstavničkih tijela jedinica lokalne samouprave odnosno jedinica lokalne uprave i samouprave

### NN 21/1997 (20.2.1997.), Obvezatne upute OLS-VI o odustanku od kandidature za izbor članova predstavničkih tijela jedinica lokalne samouprave odnosno jedinica lokalne uprave i samouprave

# IZBORNO POVJERENSTVO REPUBLIKE HRVATSKE

Na temelju članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", br. 90/92, 69/95, 59/96 i 63/96) Izborno povjerenstvo
Republike Hrvatske, donosi

## **OBVEZATNE UPUTE OLS-VI**

### **O ODUSTANKU OD KANDIDATURE ZA IZBOR ČLANOVA PREDSTAVNIČKIH TIJELA JEDINICA LOKALNE SAMOUPRAVE ODNOSNO JEDINICA LOKALNE UPRAVE I SAMOUPRAVE**

1. Političke stranke, koje su predložile pravovaljano prihvaćene županijske
liste kandidata za članove županijske skupštine, odnosno gradsku listu
Grada Zagreba za članove Gradske skupštine Grada Zagreba ili općinske odnosno
gradske liste za članove općinskih odnosno gradskih vijeća mogu, na način
predviđen njihovim statutom ili posebnom odlukom donesenom na temelju statuta,
odustati od navedenih lista **najkasnije do 26. veljače 1997. u 12.00
sati.**

Pismena obavijest o odustanku od županijske liste, od gradske liste
Grada Zagreba ili od općinskih odnosno gradskih lista mora prispjeti nadležnom
županijskom izbornom povjerenstvu, odnosno Gradskom izbornom povjerenstvu
Grada Zagreba najkasnije do navedenog roka.

Odustanak jednog ili više kandidata sa županijske liste, gradske liste
Grada Zagreba, općinske odnosno gradske liste nije moguć nakon prihvaćanja
te liste, te se odustanak nekog od kandidata neće uvažiti i lista ostaje
pravovaljanom s imenima svih objavljenih kandidata.

2. Politička stranka koja je predložila kandidata ili sam kandidat za
člana županijske skupštine, Gradske skupštine Grada Zagreba, općinskog
odnosno gradskog vijeća u izbornim jedinicama u kojima se bira jedan član,
može odustati od kandidature **najkasnije do 26. veljače 1997. u 12.00
sati.**

Pismena obavijest o odustanku od kandidature za člana županijske skupštine
i Gradske skupštine Grada Zagreba **mora prispjeti** nadležnom županijskom
izbornom povjerenstvu odnosno Gradskom izbornom povjerenstvu Grada Zagreba
do navedenog roka.

Pismena obavijest o odustanku od kandidature za člana općinskog odnosno
gradskog vijeća mora prispjeti nadležnom županijskom izbornom povjerenstvu
do navedenog roka koje će **odmah** proslijediti nadležnom općinskom
odnosno gradskom izbornom povjerenstvu.

3. Odustati od kandidature za člana predstavničkog tijela jedinica lokalne
samouprave odnosno jedinica lokalne uprave i samouprave u izbornoj jedinici
u kojoj se bira jedan član predstavničkog tijela može:

- nezavisni kandidat pismenim očitovanjem;

- kandidat kojeg je predložila politička stranka uz pismenu suglasnost
političke stranke;

- politička stranka koja je predložila kandidata, uz njegovu pismenu
suglasnost.

Odustanak kandidata ili stranke, bez uzajamne pismene suglasnosti neće
se uvažiti.

Odustanak od kandidature za člana predstavničkog tijela jedinice lokalne
samouprave odnosno jedinice lokalne uprave i samouprave odnosi se i na
njegovog zamjenika.

Zamjenik kandidata za člana predstavničkog tijela jedinice lokalne samouprave
odnosno jedinice lokalne uprave i samouprave ne može odustati od kandidature.

Klasa: 013-01/97-01/02
Urbroj: 599-97-52
Zagreb, 18. veljače 1997.

Predsjednik
**Ivan Mrkonjić,** v. r.

Uputa, NN 21/1997-294